ССВ - xabar.uz\n«O‘zmedimpeks» директори ва вазирлик масъул ходими ўз вазифасидан озод этилди.\nИжтимоий тармоқларда вакцина олган фуқаролар учун 750 минг сўм миқдорида пул маблағи берилаётгани ҳақида хабарлар тарқалмоқда.\nУнга кўра, дунё бўйича ушбу касаллик ҳар 610 минг чақалоқдан бирида учрайди.\nМаълумки, Рамазон ҳайити байрами муносабати билан 5 май санасига қадар кетма-кет дам олиш кунлари белгиланди.\nМаълумот учун, жорий йилнинг 29 апрель санасига қадар мамлакатимиз бўйлаб COVID-19га қарши 3-босқич ва бустер доза билан эмлаш кўрсаткичи 15 миллион 278 минг 173 дозани ташкил қилди.\nШер тишлаб олган боланинг ҳолати бўйича қўшимча маълумот берилди\nТошкент туманида шер боласи 3 ёшли қизчани тишлаб олгани ҳақида хабар берилганди.\nБеҳзод Мусаев қон топширди. ССВ катта акция бошлади\nЭзгулик ва меҳр-мурувват айёми — Наврўзи олам байрами арафасида Соғлиқни сақлаш вазири Б. Мусаев Республика ихтисослаштирилган гематология илмий-амалий тиббиёт марказида бўлди.\nБешинчи қаватдан йиқилган беморнинг ҳаёти сақлаб қолинди\nРеспублика шошилинч тиббий ёрдам илмий марказида яна бир мураккаб жарроҳлик амалиёти муваффақиятли ўтказилди.\nСўнгги кунларда январь ойига нисбатан коронавирус инфекцияси билан касалланган беморларни даволашга мўлжалланган махсус 1 ва 2-сон Зангиота юқумли касалликлар шифохоналарига беморлар госпитализацияси 7 бараварга камайган.\nСоғлиқни сақлаш вазирлиги янги тайинловларни амалга оширди\n37 ёшли малакали шифокор 2020 йилдан ҳозирга қадар ушбу марказнинг бош шифокори лавозимида фаолият юритиб келаётган эди.


Ўзбек полвони Олимпия ўйинлари ва жаҳон чемпионати совриндорининг курагини ерга текказди\n3 декабрь, 2016, 18:00\nЯпонияда дзюдо бўйича юқори нуфузли мусобақа - "Катта Дубулға" туркумидаги турнирда Ўзбекистон терма жамоаси асосий ёш полвонлардан иборат янги таркиб билан иштирок этмоқда.\nМусобақада 73 килограмм вазн тоифасида курашган ҳамюртимиз Ғиёсжон Бобоев ўз истеъдоди билан мухлису мутахассислар ишончини оқлади. Ғиёсжон дастлабки учрашувда мўғулистонлик Батгерел Баттсетсегни мағлубиятга учратди. Бироқ, иккинчи беллашувда бўлажак чемпиони - япониялик Осиё чемпиони Соичи Хашимото жарима бали туфайли ютқазиб қўйди.\nШундай бўлса-да, Ғиёсжон бронза медаль учун курашни давом эттирди. Дастлаб россиялик Денис Ярцев ўзбек полвони қаршисида ожиз қолди. "Мастерс" туркумидаги турнир ғолиби бўлган россиялик дюздочи "вазари" баҳочи орқали мағлуб этилди.\nНиҳоят, бронза медаль учун бўлган ҳал қилувчи баҳсда Ғиёсжон Бобоевга бельгиялик машҳур дзюдочи, Рио Олимпиадаси ва жаҳон чемпионати совриндори Дирк Ван Тишелт рўбарў бўлди. Ҳамюртимиз учрашувнинг учинчи дақиқаси давомида номдор рақибини "иппон" баҳоси билан енгди ва бронза медалга эга чиқди.\nУшбу вазн тоифасида совринли ўринларни фақат дзюдо ватани Япония ва Ўзбекистон полвонлари эгаллади.


Вьетнам – қоялар тўғридан-тўғри океандан ўсиб чиқувчи ажойиб табиатга эга, тропик ороллар сони эса ўндан ошиқ бўлган давлат. Денгиз ёқалаб узун чизиқ бўйлаб чўзилган (3000 км дан ортиқ) Вьетнам ушбу минтақанинг энг яхши пляжларини ўзида жамлаган. Уларнинг баъзилари, мисол учун Фантьет ўзининг тўлқинлари ва ажиб манзаралари билан донг таратган. Нячанг эса ривожланган инфратузилма ва юқори даражали сервис хизматига эга оилавий курортни ўзида мужассам этади. Шунингдек, тоғли Дананг, Фукуок тропик ороли ва Хошимин мегаполиси – жануби-шарқий экзотикани хуш кўрувчилар учун ғоят кенг танлов. Вьетнам иқлими ҳарорат кўрсаткичлари бўйича субтропик ва тропик. Бу ерда ёрқин ажралиб турувчи ёз ёки куз фасллари йўқ, ўртача ҳарорат +25 +27 °С атрофида бўлиб, мавсумлар шамол йўналиши ва у томонидан олиб келинувчи ҳаво массалари орқали аниқланади. Шунинг билан бирга Вьетнам уч иқлим районларига бўлинишини ёдда тутиш зарур: Шимолий, Марказий ва Жанубий.\nЖанубда ёмғирлар мавсуми майдан октябргача бўлган муддатга тўғри келади, қуруқ мавсум эса – ноябрь-апрель. Жанубий Вьетнамда ёмғирлар мавсуми нисбий тушунча бўлса ҳам, ёғингарчилик бор-йўғи 20–30 дақиқа давом этиши мумкин, бошқа вақтларда эса қуёш чарақлаб туради. Шу сабабли жанубий курортларда (харитада Данангдан пастда бўлган барча ҳудудлар) йил бўйи ҳордиқ чиқариш мумкин.\nШимол ва Марказда вазият бироз ўзгачароқ. Марказий Вьетнам об-ҳавосига муссонлар кучли таъсир ўтказади: октябрдан ноябрга қадар кучли ёмғир ёғади, қишда ҳаво анча совиб кетади, шунга кўра бу мамлакатга ташриф буюриш учун энг қулай муддат апрелдан сентябргача. Шимолий курортларда дам олишни мавсумлар туташуви – баҳор ёки куз фаслларига мўлжаллаган маъқул, боиси ёзда ёмғирлар мавсуми бошланади, қишда эса об-ҳаво +15 °С дан пасаяди. Шундай қилиб, Вьетнамда йил бўйи дам олиш мумкин. Асосийси, тўғри йўналишни танлаш!\nUZS 6,656,000 дан\nТушликка илон, кечки овқатга кўршапалак, шунингдек, ўзига хос савдо-сотиқ ва меҳмондўст вьетнамликлар\nНаячангда бизни нималар кутмоқда? Бизни умуман кутишаяётган бўлса?\nЎзбекистонликлар учун Фукуокда дам олиш қанчага тушади?\nНарх ҳақида таржимон фикрлари. Вьетнам курортидан...\nЎзбекистонликлар учун Вьетнамда харидлар қанчага тушади?\nФукуок оролида қаердан сотиб олиш мумкин ва қанча?


Гулистон шаҳрида бўлиб ўтган учрашув чоғида меҳмонлар маҳаллий ҳокимият идоралари мутасаддилари, тадбиркорлар, вилоятдаги Қирғиз миллий маданий маркази вакиллари билан дилдан суҳбат қурдилар.\nЭлчи юртимиздаги ислоҳотларга юқори баҳо берар экан, жумладан, Президентимиз Шавкат Мирзиёев раҳнамолигида олиб борилаётган сиёсат нафақат Ўзбекистон, балки қўшни мамлакатлар халқларининг фаровонлигига ҳам улкан ижобий таъсир этаётганини таъкидлади. Мисол тариқасида кейинги пайтларда давлатлараро савдо-иқтисодий, транспорт-коммуникация ва маданий-гуманитар ҳамкорликни ривожлантириш, давлат чегараларини делимитация қилиш, ўтказиш пунктларини очиш ва уларнинг самарали фаолият юритишини таъминлаш борасида бир қанча амалий саъй-ҳаракатлар рўёбга чиқарилмоқда.\n— Мамлакатларимиз ўртасидаги ўзаро савдо айланмаси авваллари йилига ўртача 200 миллион долларни ташкил этган бўлса, 2017 йилнинг ўзида бу кўрсаткич 310 миллион доллардан ошди, — дейди Данияр Сидиков. — Бишкек ва Ўш шаҳарларида Ўзбекистон маданияти кунлари ўтказилди. Тадбиркорларимиз пойтахтингизда бўлиб ўтаётган йирик бизнес форумларида самарали иштирок этиб келмоқда. Энди ана шундай тадбирларни ҳудудларда ташкиллаштириш бугунги кунда олдимизда турган устувор вазифалардан саналади. Сирдарё вилоятидаги мавжуд ресурслар, ҳудуднинг географик жойлашуви, бу ерда етиштирилаётган сифатли қишлоқ хўжалиги маҳсулотлари, ўйлайманки, қирғизистонлик тадбиркорларда катта қизиқиш уйғотади.\nУчрашув иштирокчилари халқлар ўртасидаги қардошлик, яқин қўшничиликнинг кучайишидан мамнун эканликларини изҳор қилишди.\n— Вилоятимизда айни пайтда қирғиз миллатига мансуб 16 мингдан зиёд аҳоли яшайди, — дейди Сирдарё вилоятидаги Қирғиз миллий маданий маркази раҳбари Нодира Жанибекова. — Марказимиз қошида “Жон-жоной” фольклор-этнографик ансамбли фаолият юритади. Истиқболда ўтказадиган кўплаб тадбирларимизга Қирғизистон элчихонаси ҳам хайрихоҳ бўлишини таъкидлаб ўтди. Биз бундан жудаям хурсандмиз.\nТадбир қатнашчилари икки мамлакат ўртасидаги муносабатлар барча соҳада изчил равнақ топаётганига ишонч билдиришди.\nМазкур рукндаги бошқа мақолалар: « Ўзбекистон ва Тожикистон чегараларидаги девор бузиб ташланди\tРоссия Давлат думаси депутати: “Фуқароларимиз орасида Ўзбекистонга дам олгани бораётганлар сони кўпаймоқда” »


11 апрел 2021, Тошкент вақти: 11:31\nГулнора Каримова Зангиотадаги аёллар қамоқхонасида сақланмоқда.\nЎзбекистон Бош прокуратураси Гулнора Каримовага нисбатан яна учта ҳолат бўйича жиноят иши қўзғатилгани ҳақида хабар қилди.\nБош прокуратура Гулнора Каримовани давлат мулкини талон-торож қилиш, Ўзбекистон манфаатларига зид битимлар тузиш ҳамда ўзгаларнинг жуда кўп миқдордаги мулкини товламачилик йўли билан қўлга киритиш ҳолатлари юзасидан жиноят ишлари қўзғатган.\nЖиноят ишлари қўзғатилишига «White and Case» халқаро компаниясидан келиб тушган маълумотлар ва фуқароларнинг аризалари асосида тўпланган текшириш ҳужжатлари асос бўлган.\n“Аниқланишича, Гулнора Каримова бир гуруҳ шахслар билан тил бириктирган ҳолда, «Қувасойцемент» ва «Бекободцемент» АЖнинг давлатга тегишли бўлган акцияларини арзонлаштирилган нархларда сотиб олган”, дейилади Бош прокуратура баёнотида.\nРасмий маълумотда билдирилишича, Гулнора Каримова қайд этилган акцияларни чет эл тадбиркорларига сотган ҳамда уларнинг ноқонуний фаолиятига раҳнамолик қилиб, республика манфаатларига жуда кўп миқдорда зарар етказган.\nБундан ташқари, Гулнора Каримова фуқаролар ва турли компания эгаларини зўрлик ишлатиш билан қўрқитиб, уларнинг мулкини ўзига тегишли бўлган компанияларга расмийлаштириб беришга мажбур қилган.\n“Иш бўйича ҳақиқатни аниқлашга тўсқинлик қилиш ҳолатларининг олдини олиш мақсадида бошқа тафсилотлар ошкор қилинмайди. Жиноят ишлари бўйича тергов давом этмоқда”, деб маълум қилди Бош прокуратура.\nГулнора Каримованинг қизи Имон Бош прокуратуранинг бу баёнотига ижтимоий тармоқлардаги саҳифалари орқали жавоб қайтарди. У Гулнора Каримовага нисбатан қўзғатилган янги жиноят ишларини “сиёсий цирк” деб атади.\n“Швейцария прокуратураси бир неча марта Ўзбекистон ҳукумати Гулнора Каримовага билдирилаётган айбловлар ва унинг жазо муддатини ҳисоблаш юзасидан қонуний саволларга жавоб бера олмаётганини таъкидлаган. Ўзбекистон ҳукуматининг жамоатчилик фикрини манипуляция қилиш ҳаракатларига қарамай, Гулнора Каримова давлат мулкини талон-торож қилишда иштирок этмагани, фақат хориж компаниясидан пора олишда айбланаётгани ойдинлашганидан сўнг, Ўзбекистон бирдан ўзига керакли бўлган айбловлар асосида янги ишларни қўзғатишга қарор қилди”, деб ёзди Имон Каримова.\nУнинг нуқтаи назарича Ўзбекистон ҳукумати Гулнора Каримовани қамоқда иложи борича кўпроқ сақлаб туришдан манфаатдордир:\n“Ҳокимият ва унга яқин одамлар Гулнора Каримовани озод этилишига максимал даражада тўсиқлар қўйишга ҳаракат қилмоқда, негаки улар ўзларининг ноқонуний ҳаракатлари, Гулнора Каримова халқаро тергов жараёнида кўрсатма берадиган бўлса, фош этилишидан қўрқмоқдалар”, деб ёзди Имон Каримова.\nИмон Каримова 1 август куни ҳам Зангиота аёллар қамоқхонасида қамоқ жазосини ўтаётган Гулнора Каримова устидан “яна бир нолегал суд режалаштирилмоқда”, деб ёзган эди.\nБироқ Имон Каримова онасига нисбатан қандай айблов илгари сурилаётгани ҳақида ҳеч нарса демаган.


10:53 / 01.07.2017\n“Одноклассники” қўшимча дастурларсиз тўғридан-тўғри компьютердан трансляцияни амалга ошириш имконини тақдим этди. Эфир ноутбук ёки компьютер веб-камерасидан узатилади. Браузердан тўғридан-тўғри эфирга узатиш имконини Россиянинг ижтимоий тармоқлари орасида “Одноклассники” биринчи бўлиб йўлга қўйди.\nЖонли эфирни бошлаш учун фойдаланувчи Видео > Эфир > Веб-камера бўлимига кириши керак. Айримлари фойдаланувчилар эса ОКнинг асосий саҳифасида жонли эфирни ишга тушириш учун махсус ўрнатилган тугмадан фойдаланишни бошладилар. Шундан сўнг эфир номини, унинг таърифини киритишингиз, унга муқова танлашингиз ва эфирни бошлашингиз мумкин бўлади. Эфир пайтида унинг эгаси чат орқали тамошабинлар билан суҳбатлашиши, “класс”лар ва изоҳлар олиши мумкин бўлади. Браузер орқали олиб борилаётган жонли эфирлар дўстларингиз ва обуначиларингиз тасмасида, ok.ru/live стримлари харитасида, энг машҳурлари эса OK Live стримлари топига чиқади. Видео ишловдан сўнг фойдаланувчининг аккаунтида сақлаб қолинади.\nҲозирча фойдаланувчилар учун фақатгина ноутбукка ёки компьютерга ўрнатилган ёки ташқи веб-камера орқали суратга олиш имконияти мавжуд. Экранлардан ўйин ёки иловалардан жонли эфир олиб бериш эса қўшимча дастурлар орқали амалга оширилади ва Видео > Эфир > Илова бўлимида созланади.\nЖонли эфирлар “Одноклассники”да 2015 йилда пайдо бўлган. Сўнгги ярим йилда жонли эфирларни томоша қилиш ўн бароборга ўсган. Бунга смартфондан жонли эфир олиб бориш имконини берувчи OK Live иловаси туфайли эришилди. Бугунги кунга келиб фойдаланувчилар, брендлар ва ижтимоий тармоқ ҳамкорлари томонидан ишга туширилувчи жонли эфирлар суткасига 20 миллион томошагача етмоқда. Трансляция қизғин пайтларда эса уни бир вақтда 1 млн томошабин кузатади.\n17:00 / 24.03.2018


Президент Шавкат Мирзиёевнинг БМТ Инсон ҳуқуқлари бўйича кенгашининг 46-сессиясидаги нутқи. - Nurzamon.uz\nПрезидент Шавкат Мирзиёевнинг БМТ Инсон ҳуқуқлари бўйича кенгашининг 46-сессиясидаги нутқи.\nҲурматли раис Нажот Шамим Хон хонимлари! Ҳурматли Олий комиссар Мишель Бачелет хонимлари! Хонимлар ва жаноблар!.\nҲурматли анжуман иштирокчилари!.\nХонимлар ва жаноблар!.\nҚийноқларнинг олдини олиш бўйича миллий превентив механизмни жорий этишдоирасида биз одамнинг қадр-қимматини ерга урадиган, инсонийликка зид бўлганқийноқларнинг ҳар қандай кўринишига бундан буён ҳам мутлақо йўл қўймаймиз. Бундай жиноятлар қачон содир этилганидан қатъи назар, улар учун жазо муқаррардир.\nҲурматли йиғилиш иштирокчилари!.


ЎзА - ШУҲРАТ ҒАНИЕВ: Қўқон шаҳри жаҳон ҳунармандчилик харитасидан муносиб ўрин эгаллайди\nШУҲРАТ ҒАНИЕВ: Қўқон шаҳри жаҳон ҳунармандчилик харитасидан муносиб ўрин эгаллайди\nШу муносабат билан ЎзА мухбири Фарғона вилояти ҳокими Шуҳрат ҒАНИЕВ билан эксклюзив суҳбат қилди.\n– Шуҳрат Мадаминович, халқаро миқёсдаги мазкур фестивалга тайёргарлик ишлари қандай олиб борилди?\n– Президентимизнинг 2018 йил 1 ноябрдаги “Халқаро ҳунармандчилик фестивалини ўтказиш тўғрисида”ги қарори мамлакатимизда номоддий меросни асраб-авайлашга қаратилаётган юксак эътиборнинг амалий ифодаси бўлди. Айниқса, мазкур тадбирнинг Қўқон шаҳрида ўтказилиши фарғоналикларни беҳад мамнун қилмоқда. Юртимизда биринчи бор ўтказилаётган ушбу байрам кенг миқёсли бўлиб, унда дунёнинг 85 мамлакатидан давлат ва жамоат арбоблари, устазода ҳунармандлар, халқ амалий санъати усталари, мутахассислар, соҳа олимлари, фахрий меҳмонлар, маданият ва санъат соҳаси вакиллари иштирок этмоқда. Шунингдек, фестивалда қўшни Тожикистон ва Қирғизистон давлатларидан ҳам кўплаб меҳмонлар иштирок этаётгани қувонарлидир.\nБугунги кунда Қўқон шаҳрида халқаро ҳунармандчилик фестивалини юқори савияда ўтказиш учун барча тайёргарлик ишлари тўлиқ якунланди. Маҳаллаларни, кўча ва хиёбонларни ободонлаштиришга муҳим эътибор қаратилиб, шаҳар бутунлай янги қиёфага кирди. Хорижий меҳмонлар ва фестиваль иштирокчилари ташриф буюриши кўзда тутилган 12 тарихий обида таъмирланди. Шунингдек, Қўқон миллий ҳунармандчилиги намояндаларининг 20 дан ортиқ уй-устахоналари, 4 маданий дам олиш маскани фестиваль иштирокчилари ва меҳмонлар учун тайёрланди. Худоёрхон Ўрдаси майдонида фестивалнинг асосий тадбирлари бўлиб ўтади. Майдонда саҳна ва амфитеатр барпо этилди. Хорижлик ҳунармандлар, вилоятлар вакиллари ўз санъат асарларини намойиш этиши учун алоҳида жойлар ажратилди. Шуни алоҳида таъкидлаш лозимки, фестиваль иштирокчиси бўлган 570 дан зиёд хорижий ҳунармандлар ва 2 мингга яқин маҳаллий иштирокчилар учун 10 меҳмонхона янгитдан қурилиб, фойдаланишга топширилди. 100 дан зиёд уй-меҳмонхоналар ташкил этилди.\n– Мазкур халқаро фестивални ўтказиш учун Қўқон шаҳри танланди. Нега бундай қарорга келинган, деб ўйлайсиз?\n– Ҳунармандчилик барча халқларга хос бўлган маданий мерос ҳисобланади. Ҳар бир уста ҳунарманд тайёрлаган маҳсулот қўл меҳнати ва юрак қўри билан яратилади. Шунинг учун ҳам илк бор ўтказилаётган халқаро ҳунармандчилик фестивали барча халқларни бирлаштирадиган дўстлик ва ҳамжиҳатлик байрамидир.\nБу фестивалнинг ҳар икки йилда бир марта Қўқон шаҳрида ўтказилиши замирида ҳам ўзига хос маъно мужассам. Зеро, Фарғона – азалдан уста ҳунармандлар юрти. Бугун вилоятимизда ҳунармандчиликнинг барча йўналишлари бўйича 4 мингдан ортиқ ҳунарманд устахоналари фаолият олиб бормоқда. Улар орасида ўз мактабига эга сулолалар, мамлакатимиз ва халқаро миқёсда ўтказиладиган турли кўргазмалару фестиваллар иштирокчилари, давлат мукофотлари соҳиблари бор.\nҚўқон ҳунармандчилиги ҳам ўзига хос тарихи, услуб ва анъаналарига эга бўлиб, ҳозирги кунда шаҳарда миллий ҳунармандчиликнинг 30 га яқин тури кенг ривожланган. Бугун латиф шаҳарда қарийб 400 уста ота-боболаридан мерос ҳунарнинг авлоддан-авлодга ўтишини таъминламоқда. Масалан, Ўзбекистон Қаҳрамони, ёғоч ўймакори Абдуғани Абдуллаевнинг миллий ҳунармандчилик ривожига қўшган ҳиссасини барчамиз юксак қадрлаймиз. Бугунги кунда пичоқчи Ҳасанжон Умаров, ёғоч ўймакор уста Муҳаммадали Юнусов кабилар эл эъзозини топган.\nБу фестивалдаги яна бир тарихий воқеа шундаки, Жаҳон ҳунармандчилик кенгашининг 2019 йил 23 июлдаги қарорига кўра, Қўқон шаҳрига Ҳунармандчилик шаҳри мақоми берилди. Шу кунгача жаҳоннинг 36 шаҳри шундай юксак мақомга сазовор бўлган. Қўқон эса МДҲ давлатлари ичида биринчи бўлиб ушбу рўйхатга киритилди.\n– Фарғона вилоятида ҳунармандчиликни янада ривожлантириш истиқболлари ҳақида ҳам тўхталиб ўтсангиз.\n– Давлатимиз раҳбари жорий йил 6-7 май кунлари Фарғона вилоятига ташрифи чоғида Қўштепа туманидаги “Ипак гиламлар” корхонасида ҳам бўлиб, унинг фаолиятини янада кенгайтириш, бу ерни Фарғона туризм йўналишига киритиш, Самарқанд, Бухоро, Хива каби шаҳарларда расталарини ташкил этиш бўйича кўрсатмалар берган эди. Мазкур топшириқ асосида белгиланган вазифалар ижроси таъминланиб, хотин-қизлар учун кўплаб янги иш ўринлари яратилди. Бу ерда тайёрланаётган ўзбек гиламларининг харидори ташқи бозорда ҳам тобора кўпаймоқда.\nБиргина ўтган йили 12 турдаги 4,7 миллион долларлик ҳунармандчилик маҳсулотлари хорижга экспорт қилинди. Жорий йилда ҳам ҳунармандчиликни янада ривожлантириш мақсадида аниқ чора-тадбирлар ишлаб чиқилган. Ҳозирда умумий қиймати 31,2 миллиард сўмлик 731 қўшимча лойиҳанинг манзилли рўйхати шакллантирилди. Ҳунармандчилик маҳсулотлари экспорти ҳажмини 2,2 баробар ошириб, 10 миллион долларга етказиш ҳаракатидамиз. “Уста-шогирд” мактаби анъаналари асосида шогирдлар тайёрлаш ва лойиҳаларни амалга ошириш натижасида 7 мингдан зиёд фуқаро бандлиги таъминланади. Марғилон, Қўқон шаҳарлари ва Риштон, Бувайда туманларида “Ҳунармандчиликни ривожлантириш марказлари”ни ишга тушириш, бу орқали вилоятимизнинг туризм салоҳиятини юксалтириш белгилаб олинган.\n– Маълумки, Марғилонда барча оилаларда фарзанд ёшлигидан қайсидир ҳунарга ўргатилади. Бу минг йиллардан буён давом этиб келаётган анъана. Сиз ёшлигингизда қайси ҳунарга қизиқар эдингиз?\n– Ёшлигимдан дурадгорлик ва ёғоч ўймакорлигига қизиқиб, бўш вақтимда бу ҳунарни ўрганишга ҳаракат қилганман. Ўша пайтдаги дурадгорлик асбоб-анжомлари ва ўзим ясаган ўймакорлик буюмлари уйимизда ҳали ҳам сақланади. Фарзандларимга ҳам доим бирор ҳунар ўрганишни уқтираман.\n– Илгари Ўзбекистонга хорижий журналистлар келишига воқеа сифатида қаралар эди. Шу йилнинг ўзида Шаҳрисабз, Самарқанд, Марғилон анжуманларида ўнлаб мамлакатларнинг ОАВ вакиллари иштирок этди. Билишимизча, Қўқонга дунёнинг 40 дан зиёд таниқли журналистлари ташриф буюрар экан. Сизнингча, Ўзбекистонга, жумладан, Қўқонга уларнинг бу қадар катта қизиқиши сабаби нимада?\n– Ўзбек ҳунармандлари дунёнинг етти мўъжизаси саналган Тожмаҳал бунёд этилишида ҳам муносиб ҳисса қўшгани тарихдан яхши маълум. Бугун ҳам бу анъана давом этиб, ҳунармандларимиз Хитойнинг Пекин шаҳрида, Беларусь ва бошқа кўплаб давлатларда бунёд этилаётган бино ва иншоотлар қурилишида фаол иштирок этмоқда. Ана шу қўли гул уста ҳунармандлар ишини кўрган ҳар қандай хорижлик, албатта, юртимизга ташриф буюришни ният қилади. Бир мисол. Саудия Арабистонидаги нуфузли “Ар-Риёд” газетаси бош муҳаррири фестивалда қатнашиш истагини билдиргани ҳам хорижликларнинг Ўзбекистонга, унинг маданий-тарихий меросига бўлган қизиқишининг яққол ифодасидир.\nОАВ вакиллари фестиваль тадбирларидан ташқари, вилоятимиз мисолида мамлакатимиздаги ислоҳотлар билан яқиндан танишади. Кенг кўламли бунёдкорлик ишларига гувоҳ бўлади. Бу, албатта, юртимиз довруғини янада юксалтириш, туризм салоҳиятини намойиш этишда муҳим аҳамият касб этади.\nЎйлайманки, мазкур фестиваль номоддий меросни халқаро миқёсда кенг тарғиб этиш борасида халқимизнинг, жаҳон ҳунармандларининг катта шодиёнасига айланади.\nЎзА мухбири Маъсуджон СУЛАЙМОНОВ суҳбатлашди.


Паркент туманида навбатдаги ДХМ\nТошкент вилояти Паркент туманида Давлат хизматлари марказининг янги биноси фойдаланишга топширилди. Очилиш маросимида Давлат хизматлари агентлиги директори Улуғбек Муҳаммадиев, туман ҳоким Нигмат Мухамедов, адлия бўлими масъуллари, давлат ва жамоат ташкилотлари ходимлари, меҳнат фахрийлари ва кенг жамоатчилик вакиллари иштирок этди.\nТаъкидланганидек, Президентимиз ташаббуси билан давлат хизматлари кўрсатиш тизимининг такомиллаштирилаётгани аҳолининг турмуш тарзини яхшилаш, инвестиция иқлими, ишчанлик муҳити ва бизнесни ривожлантиришда муҳим аҳамият касб этмоқда.\n— Аввалги эски биномиз белгиланган талабларга жавоб бермасди, — дейди Паркент туман Давлат хизматлари маркази директори Жаҳонгир Ризаев. — Бор-йўғи 1 та хонада хизмат кўрсатиларди. 154 мингдан ортиқ аҳолиси бўлган туман учун бинонинг торлиги кундай равшан эди. Бу эса фуқароларга ҳам, ходимларга ҳам бир мунча ноқулайлик туғдирарди. Аҳолига қулайлик яратиш, давлат хизматлари кўрсатиш сифатини яхшилаш мақсадида янги марказ биноси давлат-хусусий шериклик шартлари асосида бунёд этилди.\nЗамонавий, ўзига хос кўринишга, барча шароитларга эга марказ биноси зарур техник жиҳоз ва воситалар билан таъминланган бўлиб, бу ерда жисмоний ва юридик шахсларга 150 га яқин давлат хизматлари кўрсатилади. Марказда бир вақтнинг ўзида 20 нафар, бир кунда 400 нафар фуқарога хизмат кўрсатиш имконияти яратилган. Марказда электрон навбат тизими жорий этилган. Зал бўйлаб жойлаштирилган 5 та монитор орқали навбатлар кетма кетлиги, давлат хизматлари кўрсатиш соҳасидаги янгиликлар, хизматларни олиш тартиблари тўғрисидаги маълумотлар мунтазам намойиш этиб борилади.\nШунингдек, бинода ташриф буюрувчиларга бир қатор қулайликлар ҳам яратилди. Кутиш зали, болалар майдончаси, мўъжазгина кутубхона, тиббиёт хонаси ва ўз-ўзига хизмат кўрсатиш жойлари мавжуд. Эски ҳайдовчилик гувоҳномасини янги намунадагисига алмаштириш хизмати ҳам йўлга қўйилди. 2 қаватли, бетакрор дизайн ва мукаммал меъморий ечим билан қурилган марказнинг янги биноси паркентликлар учун янги йил байрамига муносиб туҳфа бўлди.\nДХА Тошкент вилояти бошқармаси Жамоатчилик ва ОАВ билан алоқалар бўлими


Бишкек милицияси пуштиранг пианинони портловчи қурилма деб гумон қилди\n17:25 / 16.05.2016\nҚирғизистон пойтахти ҳуқуқ-тартибот идоралари, шаҳар марказида пуштиранг пианино аниқлангач, тезкор шайлик ҳолатига келтирилди. РИА «Новости» агентлигининг хабарига кўра, кейинроқ у мамлакат сиёсий партияларидан бири томонидан шаҳар аҳолисига туҳфа этилгани маълум бўлган.\n«16 май куни пойтахт ИИББ оператив хизматига, Бишкек марказидаги «Главпочтамт» биноси яқинида ўрнатилган, пианинога ўхшаш шубҳали объект хусусида телефон қўнғироғи бўлган. Воқеа жойига милиция тергов бўлими ва кинология хизматининг 45 ходими етиб борган, миллий хавфсизлик давлат қўмитаси ходимлари жалб этилган, шубҳали предмет атрофи ўраб олинган», — дейилади шаҳар матбуот хизматида.\nМилиция ходимлари «пианинога қўлбола портловчи мослама ўрнатилгани ёки йўқлигини аниқлашгач», уни ҳодисага ойдинлик киритилгунча Свердлов тумани ички ишлар бошқармасига олиб кетишган.\nКейинроқ маълум бўлишича, пианино «Ата-Мекен» партиясининг «хоҳлаган киши унда мусиқа ижро эта олсин учун шаҳар ва шаҳарликларга ҳадяси бўлган». Бу ҳақда партиянинг ўзи маълум қилган.\nБишкек шаҳри матбуот марказида таъкидланишича, ушбу акциянинг шаҳар ҳокимлиги билан келишилмасдан ўтказилиши, ҳуқуқ-тартибот идоралари томонидан маблағларнинг сарфланишига олиб келган.


АҚШ фуқароси "энг қидирилаётган террорчилар" рўйхатига киритилди\nАҚШ Федерал қидирув бюроси Сомалидаги исломий жанггарилар сафига қўшилган Америка фуқаросини "энг қидирилаётган террорчилар" рўйхатига киритди.\nУмар Шафиқ Ҳаммомий Интернетда рэп қўшиқлари кўринишидаги исломий даъватларни эълон қилгани туфайли "Рэпчи жиҳодчи" лақаби билан танилган. Унинг исми чоршанба куни Қўшма Штатлар тарафидан терррорчи сифатида қидирилаётган 31 киши сирасига киритилди.\nАбу Мансур ал-Амрикий исмини ҳам ишлатадиган 28 ёшли Ҳаммомий АҚШнинг Алабама штатида туғилган. Маълум бўлишича, у 2006 йилда Сомалига кетиб Ал-Шабаб исломий жанггари гуруҳига қўшилган. Баъзи хабарларга кўра у Ал-Шабаб етакчиси мақомигача кўтарилган ва ҳозирда Сомалида қолмоқда.


“Металлург”: 2017 йилги мавсум сарҳисоби\n29 ноябрь, 2017, 12:33\nМавсумни муваффақиятсиз бошлаган “Металлург” якунда ўз кўрсаткичларини ижобий томонга ўзгартира олди ва чемпионатни кучли ўнталикда якунлади. Бу билан жамоа олий лигадаги мавқеини сақлаб қолди. “Металлург” жамоаси ўтказилган 30 та учрашувнинг 12 тасида ғалаба қозонди, 4 та ўйинда дуранг ўйнади ва 14 тасида эса имкониятни бой берди. Рақиблар дарвозасига 40 бора йўл топа олган бекободликлар ўз дарвозаларидан битта кам – 39 та гол ўтказиб юборишди ва 40 очко жамғаришди. Бу ҳақда клуб расмий сайти хабар бермоқда.\n“Металлург” 1998 йилдан олий лигадан қатнашиб келаётган бўлса, мавсумни иккинчи марта 10-поғонада якунламоқда. Бунгача жамоа 2012 йилда шундай натижани қайд этган эди. “Металлург”нинг энг яхши иштироки 2002 (5-ўрин), 2010, 2013 (6-ўрин) йилги мавсумларга тўғри келади.\nБугунгача “Металлург” олий лига мусобақаларида 584 та учрашув ўтказган: 193 та ғалаба, 118 та дуранг, 273 та мағлубият. Киритилган ва ўтказиб юборилган голлар фарқи – 737-929.\n“Металлург” мураббийлари 2017 йилги чемпионат давомида 27 футболчининг хизматидан фойдаланишди. Учрашувларда майдонга энг кўп тушган футболчи кутилганидек жамоа сардори Ҳикмат Ҳошимов бўлди. У барча 29 ўйинда жамоа аъзоларини майдонга бошлаб тушди. “Обод”га қарши иккинчи давра учрашуви ўтказилганида эҳтимол юз фоизлик натижанинг ҳам гувоҳи бўлардик.Ҳ.Ҳошимов фақатгина “Локомотив”га қарши ўйинда алмаштирилди, қолган барча учрашувларда майдонда тўлиқ ҳаракат қилди. Сардордан кейинги кўрсаткич ёш ярим ҳимоячи Санжар Қодирқуловга тегишли – 28 учрашув. Бу икки ўйинчидан ташқари Зоҳид Абдуллаев (26), Аюбхон Нўъмонов (25), Исломбек Исоқжонов (25), Муроджон Тошматов (25), Дониёр Одилов (23), Мирғиёс Сулаймонов (23), Жаҳонгир Абдумўминов (23), Алишер Зиёвуддинов (21) лар йигирматадан зиёд учрашувларда майдонга чиқишган. Иккинчи даврадан бекободликлар сафига қўшилган Аброр Ҳусинов ҳам ўзи учун юз фоизлик натижани қайд этди – 14 учрашув.\nСоатлар, дақиқалар, сониялар...\nФутболчиларнинг майдонда ўтказган вақтидан келиб чиқиб таҳлил қиладиган бўлсак, бу борада ҳам Ҳикмат Ҳошимов пешқадамлигини кўрамиз – 2583 дақиқа. Ундан кейинги поғоналарда Зоҳид Абдуллаев (2330), Муроджон Тошматов (2077), Мирғиёс Сулаймонов (2025) ҳамда Жаҳонгир Абдумўминовлар (2017) боришмоқда. Гроссмейстерларимиз икки минг дақиқалик довондан ошишган. Исломбек Исоқжонов (1874), Аюбхон Нўъмонов (1857), Зафар Сафаев (1710), Алишер Зиёвуддинов (1700), Дониёр Одилов (1612), Санжар Қодирқулов (1459) ва Давронбек Каримқулов (1350) ларнинг майдонда ўтказган вақти ҳам эътиборга молик.\nЖамоа қайд этган натижада шубҳасиз дарвозаларга киритиган голлар муҳим аҳамият касб этиди. Тўпурарлик борасида мана бир неча мавсумдирки Зоҳид Абдуллаев етакчилик қилаяпти. Бу йилги чемпионатда ҳам бомбардиримиз ўз ҳисобига ўнтадан зиёд гол ёзиб қўйди – 12 гол. Ундан кейинги натижани Аюбхон Нўъмонов қайд этди – 4 гол. Муроджон Тошматов, Алишер Зиёвуддинов, Исломбек Исоқжоновлар рақиб дарвозасига 3 мартадан гол уришган бўлишса, Дилмурод Каримов, Жаҳонгир Абдумўминов ва Исломжон Қобиловлар дублга эришишди – 2 тадан гол. Дониёр Одилов, Санжар Қодирқулов, Сирожиддин Аллаев, Мирғиёс Сулаймонов, Муҳаммадодил Қаҳрамонов, Муҳаммаджон Султонов ва Достонбек Турсуновлар бир мартадан гол нашидасини суришди.\n“Металлург” жамоаси дарвозасини мавсум давомида 4 нафар дарвозабон қўриқлади. Улардан фақатгина Акобир Қаюмов ёшлар лигасида ўйнади, асосий таркибга жалб этилмади. Асосий таркибларда энг кўп майдонга чиққан дарвозабон Зафар Сафаев бўлди. Сафаев биринчи даврада 6 та, иккинчи даврада эса 13 та ўйинда дарвозада турди ва 29 бор ўз дарвозаси тўридан тўп олиб чиқишга мажбур бўлди. Битта ўйинга ўртача 1,52 тадан гол тўғри келади. Зафар Сафаев 5 та ўйинда ўз дарвозаси даҳлсизлигини сақлаб қолди. Дарвозаси томон белгиланган иккита пенальтидан биттасини қайтарди. Суҳробжон Султонов эса 9 та ўйинда майдонга чиқиб, 10 та гол ўтказиб юборди, 2 та учрашувни “қуруқ” ўтказди. Султонов ўртача битта ўйинда ўртача 1,11 тадан гол ўтказиб борган, голлардан бирини рақиблар 11 метрлик жарима зарбасидан уришган. Учинчи дарвозабон Тимур Тўйчиев фақат битта учрашувда, “Қизилқум”га қарши сафар учрашувида дарвозани қўриқлади ва 2 та гол ўтказиб борди.\n2017 йилги мавсумда “Металлург” иштирокидаги ўйинларда ҳакамлар 7 марта 11 мертлик нуқтани кўрсатишди. 4 марта бекободликлар, 3 марта эса рақиблар пенальти тепишди. “Металлург” 4 та имкониятнинг фақат биттасини голга айлантирган – “Шўртан”га қарши биринчи давра учрашувида Дилмурод Каримов мақсадига эришган. Амалга оширилмаган пенальтилар эса “Машъал” (Дилмурод Каримов), “Бунёдкор” (Мирғиёс Сулаймонов) ва “Динамо” (Ҳикмат Ҳошимов) жамоалари билан ўйинларда кузатилган. Бекободликлар дарвозасига “Олмалиқ” (С.Султонов дарвозасига) ва “Сўғдиёна” (З.Сафаев) жамоалари пенальтидан гол уришган. “Бунёдкор” ўйинчиси Достонбек Ҳамдамовнинг зарбасини эса Зафар Сафаев биринчи давра учрашувида тўсишга эришганди.\n“Металлург” иштирокида 3 та автогол қайд этилган. 1-турда “Динамо” билан ўйинда Давронбек Каримқулов ўз дарвозамизга гол уриб қўйган бўлса, “Қизилқум” ўйинчиси Файзулла Қамбаров ва “Қўқон 1912” сардори Мурод Холмуҳамедовлар “Металлург” фойдасига автоголга муаллифлик қилишган.\n2017 йилги мавсумда “Металлург” жамоаси ўйинчилари қаршисида ҳакамлар жами 62 марта сариқ карточка кўтаришган. Энг кўп огоҳлантирилган футболчи Жаҳонгир Абдумўминов бўлди. У саккиз марта “сариқ” жазога тортилган. Шиддаткор ҳужумчимиз Зоҳид Абдуллаевни ҳакамлар билан 7 марта “тортишган”. Дониёр Одилов 5 марта, Муроджон Тошматов, Давронбек Каримқулов, Алишер Зиёвуддинов ва Исломбек Исоқжоновлар 4 мартадан тартибга чақирилишган.\nАюбхон Нўмонов, Зафар Сафаев, Муҳаммаджон Султоновлар қаршисида 3 мартадан, Дилмурод Каримов, Санжар Қодирқулов, Достонбек Турсунов ҳамда Исломжон Қобиловлар қаршисида 2 мартадан, Ҳикмат Ҳошимов, Муҳаммадодил Қаҳрамонов ҳамда Суҳробжон Султоновлар қаршисида 1 мартадан сариқ карточка кўтарилган.


ИСЛОМ, ТАРАҚҚИЁТ ВА МАЪРИФАТ — XUTBA.UZ\n12 01 2019 - 9:25 / - Мақола\n(Малайзияда муваффақиятли амалга оширилаётган «Ислом ҳадари» концепциясининг мухтасар шарҳи)\nМалайзия сўнгги йигирма йил ичида энг замонавий технология асосида ривожланишнинг янги босқичига кирди. Бунда Ислом дини таълимотини бугунги тараққиёт билан уйғунлаштиришга асосланган «Ислом ҳадари» концепцияси ишлаб чиқилиб, муваффақиятли амалга оширилаётгани катта самара бермоқда. Мамлакат халқининг орзу-интилишларига жавоб берувчи маънавий-маърифий қарашларни мужассам этган бу ҳужжат 2005 йил 2-4 октябрда Малайзияга ташрифи чоғида мамлакатимиз биринчи президенти Ислом Каримовда ҳам қизиқиш уйғотган, Малайзия бош вазири Абдулла Аҳмад Бадавий Ўзбекистон раҳбарига «Ислом ҳадари»нинг мухтасар шарҳи ёзилган рисоласини тақдим қилган эди. Қуйида ана шу шарҳни эътиборин-гизга ҳавола этаётирмиз.\n«Ислом ҳадари» миллий тараққиёт ва аҳоли турмуш даражасини юксалтириш масалаларини Ислом арконлари билан уйғун ҳолда амалга оширишни эътибор марказида тутадиган ғоя ва қарашлар мажмуидир. «Ислом ҳадари» бу мақсадларга эришиш учун илм-фанни юксалтириш, ҳар қайси инсон ва бутун миллатни камол топтириш, эзгу-қадриятларга амал қиладиган, тўғри сўз ва ҳалол, қатъиятли, глобал таҳдидларга муносиб жавоб беришга қодир бўлган маърифатли, иймон-эътиқодли инсонларни тарбиялаш учун тегишли шарт-шароит яратиб беришни энг муҳим вазифа деб ҳисоблайди. Бунинг учун жадал ривожланиб борадиган иқтисодиёт, молия ва савдо тизимини барпо этиш, яхлит ва барқарор тараққиётни вужудга келтириш зарур эканини алоҳида таъкидлайди.\n«Ислом ҳадари» янги дин эмас, у янги таълимот ёки янги мазҳаб ҳам эмас. «Ислом ҳадари» — бу Қуръони карим ва ҳадиси шарифда белгилаб берилган, исломий маданиятни шакллантирадиган асл манбалар, муқаддас қадриятларни асраб-авайлаш ва ривожлантиришга қаратилган интилишдир. Агарда ушбу дастур холис талқин ва тўғри идрок этилса, у мусулмонларнинг ҳақ йўлдан боришига хизмат қилади.\nМусулмонларнинг ўз дину диёнатидан чекинмаган ҳолда бугунги замоннинг ҳар қандай таҳдидларига муносиб жавоб беришга тайёр туриши учун масъул бўлган ҳукуматда Ислом ҳуқуқшуносларига ижтиҳод ҳуқуқи, яъни Қуръон ва ҳадисга асосланган, мавжуд шарт-шароитдан келиб чиққан ҳолда ҳукм чиқариш, тегишли диний масалаларни шарҳлаш имкони берилиши лозим. Токи бу ҳукм ва шарҳлар ҳозирги тараққиёт эҳтиёжлари ва бугунги талабларга мос бўлсин.\nЖамият ҳаётида амалга оширилаётган сиёсат қуйидаги соҳа ва йўналишларда мутаносиб, кенг миқёсда ривожланиш учун хизмат қилиши даркор: инфратузилма ва иқтисодиёт; умумтаълим дастурлари асосида инсоний ресурсларни мустаҳкамлаш; маънавий камолот ва исломий қадриятларни эгаллаш орқали эзгу ғояларни қарор топтириш.\n«Ислом ҳадари» қуйидаги ўн тамойилга асосланади:\n– Аллоҳга иймон-эътиқодли бўлиш;\n– ҳукуматнинг халқ ишончини қозонган, адолатли бўлиши;\n– озод ва мустақил халқ;\n– илм-фанни эгаллаш;\n– барча соҳаларда мутаносиб иқтисодий ривожланиш;\n– юксак ҳаёт даражаси;\n– миллий озчилик ва хотин-қизлар ҳуқуқларининг ҳимоя қилиниши;\n– маданий ва ахлоқий муҳитнинг яхлитлиги;\n– атроф-муҳитни асраш;\n– юксак мудофаа қудрати.\nБу тамойилларнинг ҳаётга жорий этилиши биз яшаётган кўпмиллатли ва кўпконфессияли жамиятда турли тоифалар ўртасида ташвиш ва хавотирга ўрин қолдирмайди, балки уларнинг ўзаро ҳамжиҳат яшашининг мустаҳкам кафолатини таъминлайди. Шунингдек, улар ҳозирги замоннинг глобал таҳдидларига қарши туришда мусулмонларга куч-қувват бериш нуқтаи назаридан ишлаб чиқилгани билан ҳам аҳамиятлидир.\n«Ислом ҳадари» ҳаётнинг барча соҳаларини қамраб олишга қаратилган концепциядир. У асосий эътиборни мусулмон жамоасининг бугунги юксак тафаккур ва техлогиялар мусобақасида орқада қолмаслиги, рақобатга бардош бера олишини таъминлашга қодир бўлган иқтисодиёт ва цивилизацияни ривожлантириш масалаларига қаратади. Исломий цивилизациянинг барча соҳалардаги буюк мероси ибрат-намуна бўлиб хизмат қилиши ва жамиятни гуллаб-яшнашга, тараққий этишга илҳомлантирадиган ҳаётбахш манба бўлиб қолиши лозим.\nБугунги ҳаётдаги ўзгаришлар, фаолият соҳаси ва қайси сиёсий партия ёки гуруҳга мансублигидан қатъи назар, жамиятнинг ҳар бир аъзосидан барча жабҳаларда кенг қамровли, қатъий ва изчил ҳаракатларни кучайтириш ва эскича тасаввур-тушунчаларни ўзгартиришни талаб қилади. Бинобарин, ҳаёт – бу Аллоҳ ризолиги йўлида ҳаракат қилиш, унинг амрига итоат этиш ҳамда барча инсонларни Аллоҳнинг Ер юзидаги вакиллари сифатида тушуниш каби анъанавий исломий тасуввурларни кучайтириш мақсадга мувофиқдир. Айниқса, Исломнинг беш аркони – иймон, намоз, закот, рўза, ҳаж амалларига риоя қилиш билан бирга мусулмон аҳлининг дини, ақлу заковати, ҳаёти, молу мулки ва наслу насабини ҳимоя қилиш ва мустаҳкамлашга алоҳида эътибор қаратиш лозим.\nҲаётда доимий ва мунтазам ғалабаларни таъминлаш учун изчил саъй-ҳаракатлар олиб бориш даркор. Мусулмон жамоасининг ҳаётий қобилиятини мустаҳкамлаш, тафаккурини юксалтириш учун унинг исломий эътиқодини ҳар хил номақбул ва салбий таъсирлардан асраш керак. Бугунги дунё ва маданият- ни оқилона қабул қилиш зарурати одамнинг ўзидаги ёмон иллатлар, нафс ва ёвузликка қарши кураш олиб боришни талаб қилади. Айниқса, илм-маърифатга ин- тилиш, замонавий фан ва техникаларни эгаллаш, шу- нингдек, иқтисодий фаолиятдан тортиб ҳаётнинг барча соҳаларини қамраб олишга жиддий ҳаракат қилиш керак. Дунёқараш ва тафаккурдаги бундай сифат ўзгариши маданиятимизнинг узвий бир қисмига айланиши зарур. Ҳозирги босқичда мусулмон жамоасини шакллантиришга қодир бўлган ана шундай ёндашувни қабул қилиш ҳар тарафлама ўринлидир.\nЖамиятга шундай исломий тушунчаларни сингдириш лозимки, токи дунё миқёсидаги мураккаб жараёнларда янада фаол ва муваффақиятли иштирок этиш учун бу тушунчалар глобал цивилизация ҳақидаги тасаввурларни тўғри баҳолаш ва шу талабларга жавоб бўладиган қадриятларни мерос қилиб олиш имконини берсин. Барча ижтимоий кафолатлар таъминланган кучли социал жамият яратиш учун рақобатга бардошли бўлиш стратегияси сифатида ўзаро дўстлик ва биродарлик руҳини сингдириш ва кенг ёйиш лозим. Жамият ўзига тўқ ва фаровон ҳаётни рағбатлантириши ва бошқаларга қарамликка имкон қадар барҳам бериши даркор. Салбий урф-одат ва қарашлар ислоҳ этилиши, янгича дунёқарашга ўз ўрнини бўшатиб бериши лозим.\nМусулмон жамоаси ўз салоҳиятини шакллантириш йўлида замонавий билим, маҳорат ва тажрибани ўзига сингдира оладиган жамиятга айланиши лозим. Ислом динида мусулмонларнинг барча соҳалардаги илмлар- ни ўрганиши фарз ҳисобланади. Дунёвий деб аталадиган фанлар ва диний илмлар ўртасида фарқ бор, деган нотўғри тасаввурни ўзгартириш керак. Ислом дини ҳар қайси мусулмон одамнинг илм-фан ва технологияларни эгаллашини, шунингдек, ўз тажриба ва малакасини муттасил ошириб боришини ҳар томонлама қўллаб-қувватлайди. Қуръони каримнинг илм-фан ва технологияларни эгаллаш билан боғлиқ маъноларни ифода этадиган кўплаб оятларини ўрганиш зарур. Барча мусулмон талабалар Ислом дунёсининг Европа Уйғониш даври учун асос бўлган илм-фан ва технологиялар соҳасидаги беқиёс ҳиссасини чуқур англаши керак. Янги, буюк кашфиётлар қилишга қодир мусулмон олимларни кўпроқ тайёрлаш ишларини изчил амалга ошириш лозим.\nБу ўткинчи дунёдаги ҳаёт бамисоли бир саёҳат бўлиб, у биздан жамият олдидаги бурч ва мажбуриятимизни тўғри, очиқ ва сидқидилдан адо этишни талаб этади. Агар дунёқараш ва тафаккури талаб даражасида бўлмаса, одамзот бу дунё неъматларидан тўлиқ баҳраманд бўлолмайди, чунки Аллоҳ таоло инсонни Ер юзида бошқа жонзотлардан устун қилиб яратган. Шу боис одамзот учун илм-маърифат ва касб-ҳунарларни эгаллаш зарурат бўлиб, у ҳаётда янги марраларни забт этиш имконини беради.\nМусулмонлар жамоаси Исломни тушуниш ва унга амал қилишда бу диннинг кенг қамровли турмуш тарзи ва ъивилизаъия барпо этиш воситаси эканини яхши англаши ва шу асосда ҳаракат қилиши лозим. Соғлом турмуш тарзи бизнинг бу дунёдаги ва нариги дунёдаги бурч ва мажбуриятларимиз ўртасида мувозанат яратади. Ислом дини шунчаки расм-русум ва ибодатлардан иборат эмас. Расм-русум ва ибодатлар фақат у дунё ҳаёти учун зарур. Бизнинг ҳукуматимиз охиратни рад этадиган ва фақат бу дунё ташвишлари билан яшайдиган даҳрийликни қабул қилолмайди. Ислом дунёвий ҳаёт ва охират кунига тайёргарликни уйғунлаштирувчи тизим сифатида яшаши керак.\n«Аллоҳ сенга ато этган нарса (бойлик) билан охиратни истагин ва дунёдан бўлган насибангни ҳам унутмагин. Аллоҳ сенга эҳсон қилгани каби сен ҳам (одамларга) эҳсон қил! Ер юзида бузғунчилик қилишни истама! Чунки Аллоҳ бузғунчиларни (яъни, катта жиноят ва гуноҳи кабираларни содир этувчиларни, золиму зўравонларни, ёмонлик қилувчиларни, порахўрларни) суймас» (Қасас сураси, 77-оят мазмуни).\n«Ислом ҳадари» концепциясининг шарҳи Малайзия бош вазири Датук Сери Абдулла Аҳмад Бадавийнинг Малайзия бирлашган миллий ташкилоти — UMNOнинг мамлакат пойтахти Куала-Лумпур шаҳрида бўлиб ўтган 55-умумий йиғилишида сўзлаган маърузаси асосида тайёрланди.\n«Ҳилол» электрон журнали 1434 йил 6-сон


Америка бош жосуси: Трамп разведкани писанд қилмаяпти\n09:31 / 10.01.2017\nАҚШ Марказий разведка бошқармаси (МРБ) директори Жон Бреннаннинг баёнот беришича, мамлакатнинг сайланган президенти Дональд Трамп мамлакат разведка тузилмасини назар-писанд қилмаяпти ва уни етарлича баҳоламаяпти. Бу эса, Қўшма Штатларга нисбатан таҳдидни кучайтириши мумкин. У бу ҳақда CNN телеканалига берган интервьюсида сўз юритган.\n«Янги маъмурият — ва ҳар қандай президент — яхши тушуниб олиши керакки, бу мураккаб ва хавфли дунёда разведка тузилмаси ва малакали жосуслар мамлакат хавфсизлигини таъминлаб, унинг манфаатларини ҳимоя қилади», — деган Бреннан.\nУнинг қўшимча қилишича, буни тушунмаган ҳар қандай президент ёки унинг маъмурияти мамлакатнинг хавфсизлик соҳасидаги манфаатларини хавф остига қўяди.\nРоссиянинг АҚШ сайловларига аралашганига доир ҳисобот хусусида сўз юритган Бреннан, хулосаларнинг тўғрилиги ва юз бераётган жараёнларни яхши англаб турганини таъкидлаган.\nАввалроқ, Трампнинг ёрдамчиси ҳам АҚШнинг сайланган президенти Америка махсус хизматларининг «россиялик хакерлар» ҳаракатига оид ҳисоботига қўшилишини айтган эди.


Хуршид Дўстмуҳаммад. Тоғай Муроднинг сирли дунёси — Тоғай Мурод\nТоғай Мурод (1948-2003)\nХуршид Дўстмуҳаммад. Тоғай Муроднинг сирли дунёси\ntogaymurod.uz 05.01.2018 29.01.2018 Комментарии к записи Хуршид Дўстмуҳаммад. Тоғай Муроднинг сирли дунёси отключены\nБиз Тошкент Давлат университетининг журналистика факультетида ўқиган кезлар қуйи курс талабалари битирувчи факультетдошларга жуда ҳавасимиз келарди. Чунки улар ҳадемай таҳририятларга бориб қизғин ижодий фаолиятга киришиб кетишади, гуриллатиб мақолалар чиқариб, эл-юртга танилишади. Шу ўй-хаёлда орамизда, «Қайси курсда ижодни боплайдиганлар кўпроқ?» — деган савол ҳам айланишиб қоларди баъзан. Биздан бир йил муқаддам ўқишни битираётган курсда кимсан Эркин Аъзам, Ҳалима Худойбердиева, Усмон Азим сингари аҳли қалам бадиий адабиёт эшигини дадил очишга шай бўлиб, жамоатчиликка танилиб улгуришган эди. Бу ҳам «етмагандай», уларнинг сафида Тоғай Мурод пайдо бўлди! Аслида у ўқишни илгарироқ битираётган, лекин қандайдир можарога аралашиб, касрига бир йил «синф»дан қолдирилгани боис кейинги курсдагилар билан ўқишни битиришга мажбур бўлганди. Ким нима ташвишда-ю, биз «Эркин Аъзамлар курси янаям кучайиб кетганидан» хавотирдамиз! Хавотирда эдигу, Тоғай Муродни қарийб кўрмас эдик. У дарсларга деярли қатнашмас, мабодо юзма-юз келиб қолганда ҳам Тоғай бошқалар билан ёлчитиб сўрашиб, салом-алик қилганини эслолмайман. Қўл олишган тақдирда ҳам оғиз очиб бир нарса демас, бош ирғаб қўя қоларди.\n— У зўр ёзувчи! — деди сабоқдошимиз Ўрол Ўтаев, бундай ҳолатни ўзича шарҳлаб.\n«Зўр ёзувчи бошқалар билан гаплашмайдими, ҳеч кимга қўшилмайдими?» — деган ўйга бордим-у, ўзим билан ўзим овора, Тоғайни унутиб ҳам юбордим.\nОрадан йиллар ўтди, онда-сонда кўча-кўйда, аксарият Республика Радиоси уйи атрофларида (у ўша ерда ишлар эди) мутлақо тасодифан тўқнаш келиб қолганимизда салом-алигимиз жуда қисқа бўларди. Мен оддий журналист, Тоғай Мурод эса «От кишнаган оқшом», «Ойдинда юрган одамлар» қиссалари билан ўзининг ҳақиқатда зўр ёзувчилигини исботлаб улгурган, бизга ўхшаш бошловчи ҳаваскорларга беписандлиги бежиз эмас-да, деб ўзимча унга тан бериб қўярдим ҳам. Ўтган асрнинг 70-80-йилларида адабиётга эрта кириб келган, битта-яримта китоби, беш-олтита шеъри ёки ҳикояси оғизга тушган тенгқурлар орасида дастлабки ижодий ютуқлар ортидан келган шон-шуҳратни кўтаришга анчайин «қийналган»лари ҳам бўлган. Четдан кузатган киши Тоғай Муродни ҳам кибру ҳавога берилган ўша тоифа вакилларига қўшиб юбориши ҳеч гап эмас эди.\nОрадан яна қанча вақт ўтди, ёдимда йўқ, Тоғай Мурод «Фан ва турмуш» журнали таҳририятида пайдо бўлди! Мен ушбу таҳририятда етти-саккиз йилдан буён ишлаётган ходим сифатида бир нарсага имоним комил эдики, Тоғай Мурод учун «Фан ва турмуш» ҳам, жамоадаги муҳит ҳам мутлақо ёт эди! Нега, нима сабабдан?\nТаҳририятда ички меҳнат интизоми қатъий йўлга қўйилган, журналнинг ҳар бир сони мундарижаси қатъий режа асосида шакллантирилар, фикр-мулоҳазалар, мақолаларни тайёрлаш, ҳатто юриш-туришимизгача, тушликка чиқиш-келишгача — ҳаммаси ёзилган-ёзилмаган қатъий тартибга солинган эди!\nШу ўринда ўзбек илмий-оммабоп журналистикаси хусусида тўхталишга тўғри келади.\nИлм-фан ютуқларини оммалаштириш ҳар қандай миллий журналистиканинг ниҳоятда муҳим ва ниҳоятда мураккаб йўналишларидан ҳисобланади. Бу борада бизда эътироф этилган журналистлар бармоқ билан саналадиган даражада оз. Ўзбек миллий журналистикасида «Фан ва турмуш» мактаби алоҳида мавқега, тажрибага эга. Анвар Муҳаммадқулов, Комилжон Холмуҳамедов, Ҳусниддин Нурмуҳамедов, Рустам Обид… Яна кимни эслаймиз?.. Раҳматли Ғайбулла ас-Саломнинг таржимашуносликка доир дарсликлари, қўлланмаларини варақлаб кўринг, бу соҳадан йироқ киши ҳам завқ билан ўқий бошлаганини сезмай қолади. Боиси, раҳматлик устозимиз «Фан ва турмуш» мактабини ўтаганлардан ҳисобланадилар! Бош муҳарриримиз, машҳур академик Ёлқин Тўрақулов фундаментал фан ютуқларини оддий кишилар тушунадиган даражада оммалаштириб беришимизни талаб қилар, бунинг учун катта-кичик олимлар келтирган мақолаларни қайта ишлагунимизча кам деганда беш-олтита адабиётни кўриб чиқишга, мутахассислар билан суҳбатлашишга, неча жилд қомусу маълумотномаларни титкилашга тўғри келар… шу талаб ва даражада ишлаш учун эса ҳозиргина мен айтган қатъий тартиб-интизомга риоя қилишга мажбур ва маҳкум эдик. Ўзимизнинг шу қадар одобли, интизомли эканимиздан, бош кўтармай ишлашимиздан фахрланар эдик, буни журналнинг кўплаб нуфузли муаллифлари ҳам эътироф этишарди. Бироқ бундай қатъиятлилик бир нарсада — бадиий ижод кишисининг ички эркинликлари қаричи билан ўлчаганда ўтакетган бемаънилик эди! Тасаввур қилинг, «От кишнаган оқшом», «Ойдинда юрган одамлар»дек бетакрор асарларни яратиб қўйган Ёзувчи — мен мазкур қиссаларда акс этган муаллиф руҳидаги чексиз ҳурликни, бадиий тасвир симфониясини, ҳар қандай тан олинган адабий анъаналардан-да фарқланувчи ўзига хосликни, бетакрор жозибали оҳангни назарда тутяпман — ҳозиргина мен тасвирлашга ҳаракат қилган шарт-шароитга мослаша олмаслиги гўдак болага ҳам аён эди.\nЛекин Тоғай Мурод ишга қабул қилинди. Торгина хонада, рўпарама-рўпара столда пешонамиз пешонага теккудек аҳволда бир йилдан ортиқроқ, ҳамхона-ҳамнафас бўлдик. Хонадаги ҳамкасблар билан бўладиган адабий гурунгларимиз доираси кенгайди. Тоғай Л.Толстой, Мопассан асарларидан кўп мисол келтирар, айниқса Э.Сетон-Томпсоннинг ҳайвонот дунёсига бағишланган ҳикояларини завқ-шавқ билан айтиб берар, уларни ўзбекчалаштиришга киришганидан гап очарди.\nТоғайга кўпроқ адабий-бадиий, ижтимоий йўналишдаги мақолаларни тайёрлашга беришарди. У ўзига топширилган мақолани жуда қийналиб ўқиб чиқар ва муқаррар ундан қониқмас эди. Кўпчилик муаллифларнинг «тили» ғализлигидан, мутлақо ўзбекча эмаслигидан тутақиб кетар, русчадан нўноқларча таржима натижасида урчиб бораётган чала ва сохта тил бу, дея хуноб бўлгани бўлган эди. Қўлёзмани кўтарганча хонада юришга тушар, «И, буни ёзганига қаранглар!» — деб «теша тегмаган» жумлаларни баралла ўқиб эшиттирар, кетидан яйраб кулиб ҳам қўяр эди. Сўнг, «Бу мақолани таҳрир қилиб бўлмайди», деган хулоса чиқарарди. Биз эсак, агар шу тахлит ёндашилса, аксарият муаллифларнинг мақоласи оммабоплик талабига жавоб бермаслигини, демак, улар журнал юзини кўрмаслигини янги ходимимизга уқтиришга уринардик. Бўяб-бежаб таҳрир қилинган асл нусхаларни кўрсатардик.\n— Бундай таҳрир қилишда муаллифларни дангаса қилиб қўясизлар, хом-хатала мақола ёзади-да, сизларга ишониб ташлаб кетаверади, шу. Яхшиси, мақолани қайтариб бериб юбораман, бошқа иложи йўқ, — деб икки оёғини бир этикка тиқиб туриб оларди.\nБиз эса унга тушунтиролмай жонимиз ҳалак: «Ҳай, барака топкур, журналга ҳеч қачон тайёр мақола келган эмас, сиз билан бизнинг вазифамиз ҳам битта — мақолани қайта ишлаб, тайёр ҳолга келтириш, вассалом!»\nШундан кейин Тоғай кифтини бир қисиб қўярди-да, вазиятни тушунгандай бўларди.\n— Яхшиси, қайта ёзиб қўя қоламан! — дея мук тушиб ўтирганича бош кўтармай ишга киришиб кетар эди. Жисмонан бақувват эди, бутун вужуди билан мақолани қайта ёзишга киришиб кетарди. Умуман, Тоғай Мурод қўл учида ишламас эди, бир ишга киришдими, чалғимас, хонадаги гурунгларга ҳам қўшилмас, чор-атрофида нима гап, нима сўз — барини унутар эди. Биз ҳамхоналар суҳбатлашиб қоламиз, ҳазил-мутойиба қиламиз, хотираларга бериламиз, Тоғай гунг ва кар одамдек, уларнинг ҳеч бирига эътибор бермас, бу вақтда у ўзига топширилган мақоланинг руҳида, дунёсида яшаётган бўлар, бошлаган ишини бир ҳамлада ниҳоясига етказиб қўймаса, таҳрирга, тўғрироғи, «қайта ёзиш»га киришиш унинг учун турган-битгани азоб-уқубатга айланарди. Табиий, у нашрга тайёрлаган мақолалар бадиийлиги, тилининг ширадорлиги билан ажралиб турарди, ана шунда журнал раҳбарияти нима сабабдан Тоғай Муроддек таниқли ёзувчини ишга қабул қилганининг боисини тушунгандек бўлдим: ўша кезлар журналда эълон қилинадиган мақолаларнинг таъсирчанлигини, жозибасини янада ошириш зарурати туғилган, «Фан ва турмуш» саҳифаларида ўзгачароқ услуб, ўзгачароқ нафасга эҳтиёж туғилган эди! Бироқ Тоғай Мурод аксари илмий-оммабоп мақоланинг бадиий бўёғини қуюқлаштириб юборар, бу билан мақоланинг илмийлигига путур етиб қоларди. Илмий-оммабоп мақолада илмийлик ва оммабоплик мувозанатини сақлашдек мушкул муаммо яна ва яна тортишувларга сабаб бўларди.\nЖурналдаги иш тартибининг яна бир ўзига хослиги шунда эдики, ҳар бир мақола камида икки муҳаррир қўлидан ўтгачгина босмага рухсат этилар эди. Тоғай Мурод эса ўзи тайёрлаган мақоланинг қайта таҳрирга берилишини сира ҳазм қилолмас, қайта таҳрирда ўзгаришлар кўпайиб кетиши унинг иззат-нафсига тегарди. У қўлига қалам олиб ёздими, бас, бошқаларнинг маслаҳати билан унга ўзгартириш киритишга жуда қийналар эди. Умуман, Тоғай Мурод ниҳоятда кўнгли нозик, арзимас нарсага ҳам ранжиб қоладиган одам эди, лекин баҳслашганда айтган сўзидан қайтмас, аксари баҳсни бас қилиб, жим бўлиб қоларди-да, хийла фурсат ўтгач, тўсатдан ўрнидан туриб кетар ва боя тўхтаган баҳсни келган жойидан давом эттиришга тушарди. Шундай пайтларда мен уни жуда авайлаб, кўнглига оғир ботмайдиган сўзларни топиб, тушунтиришга ҳаракат қилардим ва ниятимга эришардим ҳам. Хусусан, у тайёрлаган мақоладаги айрим чалкаш, ноаниқ рақам ва маълумотларни манбалардан кўрсатиб аниқлик киритганда, Тоғай ёш боладай дув қизариб кетар, кетидан самимий жилмайиб қўйиб, «Ҳа, майли, ўзингиз тузатиб қўя қолинг», деб ён берарди.\nОрадан бир йил ўтди, менинг тахминим тўғри чиқди, яъни Тоғай «Фан ва турмуш» муҳитини қабул қилолмади. Ишга келмай қоладиган кунлари кўпайди. Бундай интизомсизлик… йўқ, бундай ҳолатнинг аслида интизомсизлик эмаслигини фарқлаш учун Тоғай Мурод шахсини, Парвардигор унга ато этган феъл-атворни тушуниш керак эди! Бир йилдан ортиқроқ у билан бирга ишлаб, уни яқиндан кузатгачгина у ҳақдаги илгариги тасаввурим ўзгарди. Йўқ, Тоғай Мурод бошқаларга беписандликни, кибр-ҳавога берилишни ҳам билмас экан. У ўз дунёсида яшайдиган, ўша дунёсини сира тарк этолмайдиган, борди-ю, иттифоқо ўзини жисман ўраб турган муҳитга қайтгудай бўлса, албатта, кимгадир маъқул келмайдиган, ҳатто ғайритабиий муомала қилиб қўйиши аниқ эди. Шу боисдан ҳам у ҳушига келган ишни қилади, ҳушига келган одам билан гаплашади, қолган ҳаммаси унинг учун бекор. У ҳеч бир нарсада ўртача йўлни билмади, муроса кўчасига йўламади, ўзи билан ўзи яшади. Ҳар қандай муҳитга, ҳар қандай даврага сиғавермагани учун ҳам табиатига қарши бормади — ёлғизликдан паноҳ топди. Қизиғи, бу ёлғизлик дунёсини тиш-тирноғи билан «қўриқлар», ҳеч кимсани «ичкарига» йўлатмас ҳам эди. Баъзан ўйлаб қоламан: Тоғай ўзи учун муқаддас деб билган ва ўзидан бошқаларга сирлилигича қолган ички дунёсини асарларига, асарларидаги қаҳрамонлари дунёсига кўчириб улгурдими-йўқми?.. Бир нарса дейиш қийин… Ҳар қалай у ўзини ҳеч кимникига ўхшамаган асарлар яратиб қўйган ва яна шундай асарлар ёзишга қодир ёзувчи деб ҳисоблар, бунга заррача шак-шубҳаси йўқ эди. Ушбу ақидасида шу қадар қатъий эдики, ўзи ва асарлари тўғрисидаги на ижобий, на-да салбийроқ мулоҳазаларга кўпда қизиқавермасди ҳам. «Ким нима деб гапирибди, ким қандай тақриз ёзибди, деб ўтирсангиз, ижод қолиб кетади, ундай нарсаларга маҳлиё бўлмай, қўлдан келганича ёзавериш керак», дер эди.\nТоғай Муродни эслаганда, яна икки нарса хотирага келади. Бир куни суҳбат асносида, «Шукур Холмирзаевнинг ўн ҳикояси» деган ном остида китоб ёзишни ўйлаб юрибман, бу китоб Шукур аканинг энг сара ҳикоялари мисолида жаҳон ва ўзбек ҳикоячилиги ҳақидаги ҳикоялардан ташкил топади», деб ўйлаб юрган ниятимни айтиб қолдим.\n— Яхши фикр, ёзинг! Шукур аканинг ҳикоялари бундай китобга арзийди! — деди Тоғай ниятимни маъқуллаб.\nКейинчалик онда-сонда учрашиб қолганимизда ҳар сафар: «Ҳикоялар ҳақидаги ҳикоялар битдими?» — деб ўша суҳбатни ёдимга солар эди.\nИккинчи ғалати ҳодиса пахта теримига ҳашарга борган кунларимизнинг бирида юз берди.\nТўсатдан Республика комфирқасининг раҳбари Шароф Рашидовнинг вафот этгани ҳақидаги хабар тарқалди. Тоғай, «Тошкентга бораман, дафн маросимида иштирок этаман», деб туриб олди. Рухсат бердик, Тоғай пойтахтга кетди. Бир кунга рухсат олган одам тўрт кунда қайтди. Пича кайфи бор экан, табиий, мартабали зотнинг дафн маросими хусусида гап очилди. Тоғай Мурод дафн маросими ҳақида гапириб бериб ўтирди-да, ҳамхоналаримиздан бирининг, марҳумни қаерга қўйишди, деган саволига ҳеч иккиланмай, «Чиғатой қабристонига», деб жавоб қайтарди.\nЎтирганлар ҳанг-манг бўлиб қолишди. Ахир дафн маросими Тошкентнинг қоқ марказида бўлиб ўтди-ку!\nҲарчанд уқтиришга уринмайлик, Тоғай Мурод сўзидан қайтмади, нега мени уриб енгасизлар, ахир ўзим қатнашиб келдим-ку, Шароф акани Чиғатой қабристонига қўйишди, ишонмасанглар, Тошкентга борганда кўрасизлар, деб туриб олди. Орадан кўп ўтмай Тоғайнинг гапи ҳаётда ўз исботини топди…\nБу ҳодисани нима деб изоҳлаш мумкин: раҳматлик биродаримизнинг табиатида авлиёлик бор эдими ёки шунчаки бир тасодифми, буёғи Яратганга аён…\nТоғай Мурод ҳақида\nВафо Файзуллоҳ. Абадият\nҲалима Худойбердиева. Тоғай Мурод дегани — тоғдай мурод дегани…\nРаҳмон Қўчқор. “Ўткан кунлар”нинг давоми\nСаид Аҳмад. Сўз заргари\nОдил Ёқубов. Менинг хотираларим\nПиримқул Қодиров. Қалби асарларида қолган адиб\nШуҳрат Аббосов. Халқи каби барҳаёт\nТўра Мирзаев. Отлар ҳам йиғлайдими?\nЖуманиёз Жабборов. Ўхшаса, ўзига ўхшайди\nУмарали Норматов. Жаҳон адабиётига ошуфта кўнгил\nНосир Фозилов. Укадек азиз, дўстдек қадрдон эди\nНеъмат Аминов. Куёв сарпоси излаб…\nБадиий асарлар (12)\nҲикоялар, бадиалар (5)\nТоғай Мурод ҳақида (54)\nЎзбекистон халқ ёзувчиси Тоғай Мурод саҳифаси


Европа Иттифоқи делегацияси Сурхондарёда бўлди\nЖорий йилнинг 31 октябрь – 1 ноябрь кунлари Европа Иттифоқи комиссиясининг бўлим бошлиғи С. Ринальди бошчилигидаги делегация Сурхондарё вилоятига ташриф буюрган. Бу ҳақда вилоят ҳокимлиги ахборот хизмати хабар бермоқда.\nМаълум қилинишича, жорий йил 31 октябрь – 1 ноябрь кунлари Европа Иттифоқи комиссиясининг бўлим бошлиғи С. Ринальди бошчилигидаги делегация Сурхондарё вилоятида бўлган. Делегация аъзолари 1 ноябрь куни Европа Иттифоқи, Адлия вазирлиги ҳузуридаги Давлат хизматлари агентлиги ва БМТ Тараққиёт дастурининг Тошкентдаги доимий ваколатхонаси томонидан амалга оширилаётган «Ўзбекистоннинг қишлоқ ҳудудларида давлат хизматларини тақдим этишни такомиллаштириш ва бошқарув даражасини ошириш” қўшма лойиҳаси доирасида Сурхондарёда амалга оширилган ишларга бағишланган тадбирда иштирок этган.\nТашриф давомида делегация аъзолари вилоят ҳокими билан ҳам учрашган. Учрашув чоғида Т.Боболов вилоятнинг иқтисодий, ижтимоий, географик имкониятлари ҳамда ўзига хос инвестициявий хусусиятлари, қўшни Афғонистон давлати билан фаол ҳамкорлик алоқалари тўғрисида сўз юритган.\nАввалроқ, Сурхондарёга Буюк Британия мудофаа вазирининг парламентар ўринбосари, қуролли кучлар вазири Жеймс Ҳиппи ташриф буюрган ва «Айритом» чегара-божхона постидаги шароитлар билан танишган эди.\nЎзбекистон-Евроиттифоқ муносабатлари, Марказий Осиё ва Афғонистон – Абдулазиз Комилов интервьюсидан иқтибослар